SET ปิดเช้าพุ่ง 6 จุด รับแรงเก็งกำไรหุ้นพลังงาน ลุ้น “ศบค.” คลายล็อกดาวน์
SET ปิดเช้าพุ่ง 6 จุด รับแรงเก็งกำไรหุ้นกลุ่มพลังงาน หลังราคาสินค้าโภคภัณฑ์สูงขึ้น หวังภาครัฐคลายล็อกดาวน์ แนะติดตามประชุม ศบค.ศุกร์นี้ บ่ายนี้ตลาดฯคงแกว่งผันผวน พร้อมให้แนวรับ 1,586 - 1,583 ถัดไป 1,574 แนวต้าน 1,600 จุด
25 ส.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ปรับตัวขึ้นทดสอบใกล้ 1,600 จุดก่อนเจอแรงขายทำกำไรทำให้ดัชนีลดช่วงบวกลง คล้ายกับตลาดหุ้นในภูมิภาคเอเชียเช้านี้เปิดบวกต่อมาก็ลดช่วงบวกลงหลังจากปรับขึ้นไปมากแล้ว ตลาดฯอยู่ระหว่างรอติดตามการประชุมประจำปีของธนาคารกลางสหรัฐฯ (เฟด) เมืองแจ็คสันโฮลในวันที่ 26 – 28 ส.ค.นี้ว่าจะส่งสัญญาณอย่างไร
ทั้งนี้ตลาดบ้านเรายังได้แรงหนุนจากหุ้นกลุ่มพลังงานหลังราคาสินค้าโภคภัณฑ์ (Commodity) สูงขึ้น โดยราคาน้ำมันยังปรับตัวขึ้นมาอย่างต่อเนื่อง และยังเล่นเก็งกำไรความคาดหวังภาครัฐคลายล็อกดาวน์หลังสถานการณ์การแพร่ระบาดไวรัสโควิด-19 ในประเทศดูดีขึ้นมาบ้างแล้ว จึงต้องติดตามผลประชุมศูนย์บริหารสถานกรณ์โควิด-19 (ศบค.) ในวันศุกร์นี้ ซึ่งคาดว่าจะเป็นลักษณะค่อยๆ ผ่อนคลายมาตรการลง
ด้านสถานการณ์การแพร่ระบาดไวรัสโควิด-19 ของโลกก็ดูดีขึ้น อย่างจีนไม่พบผู้ติดเชื้อโควิดมา 2 วันติดต่อกันแล้ว และสำนักงานคณะกรรมการอาหารและยาสหรัฐ (FDA) อนุมัติการใช้วัคซีนป้องกันโรคโควิดของไฟเซอร์-ไบออนเทคเต็มรูปแบบ (full approval) จะทำให้ประชาชนเชื่อมั่นในการฉีดวัคซีนมากขึ้น อีกทั้งคาดว่าวัคซีนจอห์นสัน แอนด์ จอนห์สัน และโมเดอร์นา จะได้รับอนุมัติให้ใช้ได้เต็มรูปแบบต่อไป
อย่างไรก็ตามการที่วัคซีนโควิดในสหรัฐในรับอนุมัติดังกล่าว น่าจะส่งผลให้ประเทศอนุมัติการใช้ในรูปแบบเดียวกัน ซึ่งจะส่งผลให้ภาคเอกชนสามารถนำเข้ามาได้เองไม่ต้องผ่านหน่วยงานภาครัฐ ดังนั้นการจัดหาวัคซีนก็น่าจะทำได้ดีขึ้นและในเดือน ส.ค.เห็นได้ว่าไทยมีการฉีดวัคซีนในแต่ละวันเพิ่มมากขึ้น
ส่วนแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งผันผวนในช่วงรอผลประชุมประจำปีของเฟด โดยมีแนวรับ 1,586 – 1,583 ถัดไป 1,574 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,469.56 ล้านบาท ปิดที่ 121.00 บาท เพิ่มขึ้น 3.00 บาท
7UP มูลค่าการซื้อขาย 2,642.80 ล้านบาท ปิดที่ 1.56 บาท เพิ่มขึ้น 0.13 บาท
PTT มูลค่าการซื้อขาย 1,806.54 ล้านบาท ปิดที่ 37.00 บาท ราคาไม่เปลี่ยนแปลง
TTA มูลค่าการซื้อขาย 1,648.00 ล้านบาท ปิดที่ 17.50 บาท เพิ่มขึ้น 1.10 บาท
GPSC มูลค่าการซื้อขาย 1,476.85 ล้านบาท ปิดที่ 80.25 บาท เพิ่มขึ้น 1.00 บาท
 
 